(Arbeidsdokument) Veiledning til TDer og arrangører for gjennomføring av løp for barn i aldersgruppen 08 – 12 år. 

Dette er et dokument som skal inkluderes i TD utdanning og videreutdanning, samt legges i arrangørpermen. Formålet er å gjøre det trygt og givende for deltakerne, samt enklere og mer forutsigbart for arrangører som skal avholde løp for barn. Barneidrett kan ha mange former, det viktigste er at deltakerne synes det er trygt og morsomt å delta. 

Aldersdefinisjon: 
Fra regelverket: «For alle klasser er utøvernes alder den samme gjennom hele sesongen, og er den alder vedkommende fyller innen 31/12 det året sesongen avsluttes. Sesongen er definert som perioden 1/5- 30/4. Det gis ikke dispensasjon for deltakers alder. Dog kan arrangør ihht. løpsreglementet bestemme en høyere minstealder i gitte klasser.»
Klasser: 
Barmark: Klasser med 1 hund. Snøreløping, snøresykling/kickbike (Samme klasse) 
Nordisk stil: Snørekjøring 
Slede: 1 – 2 spann slede
Alle grener: Fart og Ferdighetsløp, se eget oppsett vedlagt 
Distanse: 
Snøreløping: 1 – 2 km 
Snøresykling/sparkesykkel (Samme klasse): 1 – 5 km 
Snørekjøring: 1 – 5 km 
Slede: 1 – 5 km 
Fart og Ferdighetsløp: Stafett, flere etapper a ca 500m 
Sikkerhet: 
· Distanse i løp bestemmes av hvordan løypen kan legges opp. Dersom det må legges opp til en noe lenger eller noe kortere distanse for å ivareta sikkerheten, er det å foretrekke fremfor at det ikke blir tilbudt en klasse i det hele tatt. 
· Det bør unngås ekstremt bratte og lange nedoverbakker, særlig i snøreløping. Slakest mulig løype er å foretrekke. Flere runder kan være en løsning. 
· Sykkel/sparkesykkel kan foregå på sti, grusvei, skogsbilvei, uten store tekniske utfordringer. De fleste barmarksløypene som benyttes i løp pr nå, har alle en lett teknisk vanskelighetsgrad, som er trygg for barn med en passende hund. Det bør forsøkes å legge til rette for slakest mulig løype, uten svært bratte bakker ned eller opp. Flere runder kan være en løsning. 
· Det skal stå spesifisert i invitasjonen at barn skal delta med en hund som er vennlig, håndterbar for barna og som er av en størrelse som barna klarer å holde igjen. Eksempel på formulering under. 
· Barna skal være tilknyttet en klubb, slik at de er forsikret via NIF og har kort vei til veiledning fra ansvarlige trenere. Eksempel på formulering under. 
· Det bør være løypevakter flere steder i løypa under barneklassen. Disse har lov å hjelpe barna ved behov. 
· Startliste kan med fordel settes opp på en strategisk måte, for å unngå for mange forbipasseringer. Dette gjelder særlig i snørekjøring og sykkel/kickbike. TD/arrangør kan sørge for at de oppgis type hund i påmeldingen, og rådføre seg med trenere for å få til dette på en god måte. 
· Deltakere skal ha en tilgjengelig handler, som kan bistå ved behov. Handler kan ved behov følge ekvipasjen på sykkel eller være festet til hunden sammen med deltakeren. 

Definisjoner: 
Store tekniske utfordringer – steder i løypa som normalt sett vil markeres med gul trekant. 
Bratte bakker: Bakker som er så bratte at det vil være vanskelig å jogge/tråkke på en tråsykkel opp, eller der det er stor fare for overfart ved løping nedover/vil være vanskelig å bremse nok på en vanlig tråsykkel nedover. 
Formulering til invitasjon: 
«Deltakere i denne klassen må være medlem av et idrettslag. Trenger ikke lisens, dette er dekket av NIF. Deltakere må kunne holde igjen og kontrollere egen hund eller ha med seg en handler hele runden. Handler kan være koblet til hunden ved behov, og deltakere i denne klassen har lov å motta så mye hjelp de har behov for, fra løypevakter underveis. Alle hunder som deltar i denne klassen, må være vennlige mot mennesker og andre hunder» 
Miljø: 
· De yngste deltakerne skal ikke rangeres, med det kan tas tid. 
· Alle barna premieres, og de skal premieres likt. 
· Det skal gjøres ekstra stas på barnas deltakelse, bade i den aldersbestemte klassen og ved deltakelse i miljøklasse, og faktorer som: flink med hund, god innsats, behjelpelig underveis osv. kan med fordel fremheves i denne klassen. 
· Ta gjerne hensyn til lengden på arrangementet, og forsøk å organisere løpet slik at barna får en god opplevelse, med mye aktivitet og lite ventetid. Kan man ha premieutdeling umiddelbart etter klassen er gjennomført, eget løpermøte eller andre løsninger som reduserer dødtid? 
· Oppfordre alle på stadion til å heie på barneklassen 
· Startliste kan med fordel settes opp på en strategisk måte, for å unngå for mange forbi passeringer og at den samme personen blir passert av svært mange. TD/arrangør kan sørge for at det oppgis type hund i påmeldingen, og rådføre seg med trener for å få til dette på en god måte. 
· Alle TD er og arrangører må sette seg inn i bestemmelser for barneidrett: https://www.idrettsforbundet.no/tema/barneidrett/bestemmelser-om-barneidrett/ og Idrettens barnerettigheter https://www.idrettsforbundet.no/tema/barneidrett/idrettens-barnerettigheter/ 
· Les om fart og ferdighetsløp her (under utarbeidelse): https://www.sleddog.no/next/p/94056/13---16-cup---fart-og-ferdighet-

